העיר דימונה השוכנת בצפון מזרח הנגב, נוסדה בשנת 1955 על ידי 36 משפחות, שהגיעו למדבר הצחיח בחסות העלטה. שמה של העיר דימונה לקוח מספר יהושע, פרק ט"ו: "וַיִּהְיוּ הֶעָרִים מִקְצֵה לְמַטֵּה בְנֵי יְהוּדָה אֶל גְּבוּל אֱדוֹם בַּנֶּגְבָּה קַבְצְאֵל וְעֵדֶר וְיָגוּר וְקִינָה וְדִימוֹנָה וְעַדְעָדָה...." דימונה קשורה בקשר אמיץ לראש הממשלה הראשון ומקימה, דויד בן גוריון. בסוף שנות החמישים הגיעו עולים ממזרח אירופה והשתלבו בעשייה המקומית. בשנות השבעים ובשנות התשעים הגיעו לדימונה גלי עלייה מברית המועצות ומארצות נוספות, ותרמו לגדילתה. דימונה הוכרזה כעיר בשנת 1969 והיתה לאחת הערים הראשונות בנגב שהוכרזו כעיר. בעיר דימונה חיות עדות וקהילות רבות זו לצד זו – קהילת העבריים הגדולה בארץ, קהילת יוצאי הודו הגדולה בארץ, יוצאי טוניס, אלג'יר, רומניה, פולין, רוסיה (כ-25% מתושבי העיר), ארגנטינה ומרוקו. נכון לשנת 2015 מונה אוכלוסיית העיר כ-40,000 תושבים. בשנים האחרונות נמצאת דימונה בתנופה של עשייה והתפתחות. בעיר הוקמו קניון מפואר, מפעלי תעשייה, כפרי סטודנטים, חדר מיון קדמי, מכון לטיהור שפכים הגדול באזור וכן מספר שכונות גדולות וחדשות. העיר מתאפיינת באקלים מדברי נוח במיוחד, אוויר נקי ונוף מדברי מרהיב - עיר המשלבת בין הקדימה והשירותים של עיר גדולה, לבין איכות חיים של כפר.
תושבים המתגוררים ביישוב 12 חודשים ומעלה, זכאים להנחה בתשלום מס הכנסה בשיעור של עד 16% מההכנסה החודשית עד תקרה של 204,000 ש"ח לשנה, אשר מהווה חיסכון של עד אלפי שקלים בחודש ועשרות אלפי שקלים בשנה.
בעיר מספר רב של גני עירייה ביניהם מספר גנים ייחודיים כגון גני תקשורת, אומנות, מדעים, מוסיקה, וכיוב'.
במסגרת החינוך הבלתי פורמאלי פועלת רשת מתנסי"ם ענפה, מרכז צעירים פעיל ותוכניות העשרה מגוונות לילדים ולנוער.
לתושבי דימונה סל הטבות ייחודי הכולל יום לימודים ארוך הכולל ארוחה חמה, גני טרום חובה מסובסדים (180 ₪ לחודש, כולל צהרון) וסבסוד חוגים.
החינוך הינו ערך עליון בעיר דימונה ומשאבים רבים מושקעים במערכת חינוך ערכית ואיכותית. בעיר מספר רב של בתי ספר אשר חלק מהם זכה בפרסי חינוך יוקרתיים. כמו כן ישנם מספר בתי ספר ייחודיים כגון: טבע וחקלאות, אומנויות ותקשורת.
בעיר ובסביבתה מספר מרכזי תעסוקה שהעיקריים בהם: מפעלי ים המלח וסדום, אזור התעשייה "מישור רותם" וכמו כן רבים מועסקים בעיר באר שבע הנמצאת במרחק של 20 דקות וברמת חובב.
העיר דימונה חיה, נושמת ומאמינה בתרבות, בעיר מגוון רחב ביותר של פעילויות תרבות ופנאי לכל רובדי האוכלוסייה.
בעיר פועלים מספר מוסדות תרבות ופנאי ביניהם: סינמטק חדיש, מרכז צעירים, תיאטרון black box השני בארץ, היכל תרבות, תאטרון קהילתי הפתוח לכל מי שנפשו מחוברת למשחק, קונסרבטוריון עירוני, תאטרון לילדים ומרכז תקשורת המפעיל שידורי רדיו וטלוויזיה קהילתיים וחינוכיים.
במתנ"ס מתקיימים חוגים לילדים, נוער ומבוגרים בתחומי הספורט, הריקוד, הציור, האומנות, וחוגי מוסיקה במסגרת הקונסרבטוריון העירוני.
בדימונה מתקיימים ארבעה פסטיבלים ואירועי תרבות מובילים מידי שנה: פסטיבל דימונה לתקשורת ולקולנוע צעיר, פסטיבל המחול והפולקלור הבינלאומי, כנס דימונה ופסטיבל העדות.
בתחום הספורט, דימונה מציעה מגוון רחב של פעילויות ספורט עממי ומקצועי: קבוצות כדורגל, כדורסל, קריקט, סופט-בול, שחייה, טניס, כדוריד, ופארק ספורט אתגרי הכולל משטח החלקה. בעיר יש מגוון רחב של מגרשי ספורט ביניהם מגרש הספורט המקורה הגדול בארץ וכן מתקני כושר פזורים בגנים השונים ברחבי העיר.